**NAJNIŽJA OSNOVA ZA OBRAČUN PRISPEVKOV**

Obveščamo vas, da je Finančna uprava Republike Slovenije (FURS) na svoji spletni strani objavila podrobnejši opis davčne obravnave dohodkov iz delovnega razmerja.

V zvezi s plačilom prispevkov za socialno varnost predstavlja pomembnejšo novost sprememba najnižje osnove za obračun prispevkov:

*Najnižja osnova za obračun prispevkov delojemalcev je, v skladu s četrtim odstavkom 144. člena Zakona o pokojninskem in invalidskem zavarovanju – ZPIZ-2, znesek 60 % zadnje znane povprečne letne plače zaposlenih v Republiki Sloveniji, preračunane na mesec (v nadaljevanju: povprečna plača). Če je izplačana plača oziroma nadomestilo plače nižje od minimalne osnove, se od razlike do minimalne osnove obračunajo in plačajo vsi prispevki.*

*Minimalna osnova za prispevke se uvaja postopoma in v prehodnem obdobju znaša:*

*• v letu 2013 in 2014: minimalna plača,*

*• od 2015 do vključno 2017: 52 % povprečne plače,*

*• v 2018: 54 % povprečne plače,*

*• v 2019: 56 % povprečne plače,*

*• v 2020: 58 % povprečne plače,*

*• od 2021 dalje: 60 % povprečne plače.*

*Najnižjo osnovo za plačilo prispevkov za socialno varnost v prehodnem obdobju določa 410. člen ZPIZ-2. V skladu s to določbo so najnižje osnove za posamezno kategorijo zavarovancev, ki veljajo od 1. januarja 2015 dalje, vezane na znesek zadnje znane povprečne plače. Glede na stališče Ministrstva za delo, družino, socialne zadeve in enake možnosti se za vsa izplačila od 1. 1. do vključno 28. 2. za izračun minimalne osnove za zavarovance iz delovnega razmerja uporablja znesek povprečne plače predpreteklega leta, za izplačila od 1.3. dalje pa znesek povprečne plače preteklega leta.*

*Zavezanci za plačilo prispevkov za razliko med najnižjo osnovo in plačo oziroma nadomestilom plače so delojemalci in delodajalci, razen za prispevke za pokojninsko in invalidsko zavarovanje in za prispevke za zdravstveno zavarovanje, kjer so delodajalci tudi zavezanci za plačilo prispevkov zavarovanca (152. člen ZPIZ-2 in 50. člen Zakona o zdravstvenem varstvu in zdravstvenem zavarovanju – ZZVZZ). Če se prispevek za zdravstveno zavarovanje in prispevek za pokojninsko in invalidsko zavarovanje plačujeta od najnižje osnove za prispevke, kot je določena z ZPIZ-2, je delodajalec zavezanec za plačilo prispevka za zdravstveno zavarovanje zavarovanca od razlike med najnižjo osnovo za plačilo prispevka ter plačo ali nadomestilom plače, zavarovanec pa za del prispevka, ki odpade na plačo ali nadomestilo plače.*

*Določba 144. člena ZPIZ-2 se glede najnižje osnove za obračun prispevkov nanaša na plače in nadomestila plač. Tako se uporablja tudi pri izplačilu nadomestila za čakanje po 138. členu Zakona o delovnih razmerjih–ZDR-1. Če delodajalec začasno, vendar najdlje za čas šestih mesecev v posameznem koledarskem letu, ne more zagotavljati dela delavcem, lahko z namenom ohranitve zaposlitve pisno napoti delavca na čakanje na delo doma. V skladu z drugim odstavkom 138. člena ZDR-1 ima delavec v primeru čakanja na delo pravico do nadomestila plače v višini 80 odstotkov osnove iz sedmega odstavka 137. člena ZDR-1.*

*Glede na navedeno, je treba pri izplačilu nadomestila plače po 138. členu ZDR-1 obračunati in plačati prispevke, v skladu z določili 144. člena ZPIZ-2, od izplačanega nadomestila oziroma od najnižje osnove, če izplačano nadomestilo ne dosega zneska najnižje osnove za obračun prispevkov.[[1]](#footnote-1)*

Celotno besedilo podrobnejšega opisa davčne obravnave dohodkov iz delovnega razmerja je dostopno na spletni strani FURS na spodnji povezavi:

[*http://www.fu.gov.si/fileadmin/Internet/Davki\_in\_druge\_dajatve/Podrocja/Dohodnina/Dohodek\_iz\_zaposlitve/Opis/Podrobnejsi\_opis\_Dohodek\_iz\_delovnega\_razmerja.pdf*](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_zaposlitve/Opis/Podrobnejsi_opis_Dohodek_iz_delovnega_razmerja.pdf)

1. Vir: spletna stran FURS: Dohodek iz zaposlitve, Dohodek iz delovnega razmerja, Podrobnejši opis, 1. izdaja, januar 2015. [↑](#footnote-ref-1)